Mies häiriköi ja poliisi otti hänet kiinni - löytyi pommi.

Mies liikkui Kuopiossa yleisillä paikoilla mukanaan kotikutoinen räjähde. Kuvituskuva torilta. TIMO HARTIKAINEN

Kuopiossa pommin kanssa yleisillä paikoilla keskellä kaupunkia liikkunut 35-vuotias mies on vangittu viime maanantaina.

- Tapaus meni sillä tavalla, että henkilö otettiin muun syyn takia poliisin haltuun. Häiriökäyttäytymisen takia, sanoo rikosylikonstaapeli Antti Aamuvuori Itä-Suomen poliisilaitokselta Iltalehdelle.

Turvallisuustarkastuksessa poliisi huomasi miehen hallussa räjähteen.

- Sen kanssa ei ollut tarkoitus tulla poliisiasemalle.

Räjähde oli toimiva. Poliisi räjäytti sen yhdessä terrorismikoulutetun väkensä kanssa samana päivänä eli viime viikon torstaina.

Ihmisvahinkoja olisi tullut

Aamuvuori ei osaa sanoa, millaista vahinkoa pommi olisi voinut saada aikaan - pahaa kuitenkin.

- Henkilö on myöntänyt esitutkinnassa tehneensä sen itse. Se on toimiva räjähde. Sitä on vaikea sanoa, kun poliisi räjäyttää sen niin turvallisesti kuin se vain pystytään tekemään. Ei pystytä sanomaan, minkälainen olisi ollut vaikutus vaikka kauppakeskuksessa, ulkona tai suljetussa tilassa. Ihmisvahinkoja olisi tullut, Aamuvuori sanoo.

35-vuotiaalla räjähderikoksesta ja vaarallisen esineen hallussapidosta epäillyllä miehellä on aiempaa väkivaltarikoshistoriaa ja taipumusta päihteiden väärinkäyttöön.

Mies on poliisille hyvin tuttu.

- Kyllä on, mutta ei tämmöistä taipumusta.

Poliisi uskoo, ettei pommin todellinen käyttötarkoitus ikinä selviä.

- Hän on sanonut, että on tehnyt räjähteen huvikseen ja se oli tarkoitus räjäyttää turvallisesti, mutta ehkä sitä oikeaa motivaatiota ei tule selviämään.

Asiasta uutisoi ensin Savon Sanomat.